Osiyo taraqqiyot banki va Osiyo infratuzilmaviy investitsiyalar banki ishtirokida “O‘zbekiston Respublikasida koronavirus COVID-19 infeksiyasiga qarshi shoshilinch choralarni ko‘rish” loyihasini amalga oshirish chora-tadbirlari to‘g‘risida

Sog‘liqni saqlash tizimining favqulodda vaziyatlarga bardoshliligini oshirish, jumladan koronavirus pandemiyasiga qarshi kurashni jadallashtirish, sanitariya-epidemiologik osoyishtalik va jamoat salomatligi xizmati faoliyatini modernizatsiya qilish hamda koronavirus infeksiyasiga chalingan bemorlarga malakali tibbiy yordam ko‘rsatish bo‘yicha sog‘liqni saqlash muassasalari salohiyatini yanada oshirish maqsadida:
 1. Quyidagilar:
 Osiyo taraqqiyot banki (keyingi o‘rinlarda — OTB) bilan O‘zbekiston Respublikasi o‘rtasida “O‘zbekiston Respublikasida koronavirus COVID-19 infeksiyasiga qarshi shoshilinch choralarni ko‘rish” loyihasini amalga oshirish uchun 10 yillik imtiyozli davrni o‘z ichiga olgan 40 yilda qaytarish sharti bilan 100 million AQSh dollari miqdorida qarz berish to‘g‘risida qarz bitimi imzolanganligi;
 Osiyo infratuzilmaviy investitsiyalar banki (keyingi o‘rinlarda — OIIB) bilan O‘zbekiston Respublikasi o‘rtasida “O‘zbekiston Respublikasida koronavirus COVID-19 infeksiyasiga qarshi shoshilinch choralarni ko‘rish” loyihasini (keyingi o‘rinlarda — Loyiha) amalga oshirish uchun 10 yillik imtiyozli davrni o‘z ichiga olgan 30 yilda qaytarish sharti bilan 100 million AQSh dollari miqdorida qarz berish to‘g‘risida qarz bitimi imzolanganligi ma’lumot uchun qabul qilinsin.
 2. Belgilansinki, Loyiha doirasida:
 sotib olinadigan texnika va jihozlar, tez tibbiy yordam maxsus avtotransport vositalari, shuningdek, qurilish-ta’mirlash obyektlari ro‘yxati Moliya vazirligi hamda Investitsiyalar va tashqi savdo vazirligi bilan kelishilgan holda Vazirlar Mahkamasi tomonidan tasdiqlanadi;
 ishlab chiqiladigan xarid hujjatlari Iqtisodiy taraqqiyot va kambag‘allikni qisqartirish vazirligi huzuridagi “Loyihalar va import kontraktlarini kompleks ekspertiza qilish markazi” DUK tomonidan ekspertiza qilinadi;
 OTB va OIIB kreditlari bo‘yicha qarzni to‘lash bilan bog‘liq xarajatlar, shuningdek, komission va boshqa xarajatlar bo‘yicha to‘lovlar O‘zbekiston Respublikasi respublika budjetidan qoplanadi.
 3. Sog‘liqni saqlash vazirligi (A.M. Xadjibayev), Axborot texnologiyalari va kommunikatsiyalarini rivojlantirish vazirligi (Sh.M. Sadikov), Investitsiyalar va tashqi savdo vazirligi (Sh.A. Vafayev) respublikada tez tibbiy yordam xizmatining moddiy-texnik bazasini yanada mustahkamlash uchun 2021-yil 1-oktabrga qadar 1 000 ta tez tibbiy yordam maxsus avtotransport vositalarini xarid qilish choralarini ko‘rsin.
 Belgilansinki:
 OTB tomonidan ajratiladigan kreditning 35 million AQSh dollari tez tibbiy yordam maxsus avtotransport vositalarining xaridi uchun yo‘naltiriladi;
 1 000 ta tez tibbiy yordam maxsus avtotransport vositalarini xarid qilish uchun yo‘naltirilgan mablag‘lar Axborot-kommunikatsiya texnologiyalarini rivojlantirish jamg‘armasi mablag‘lari hisobidan O‘zbekiston Respublikasi respublika budjetiga qaytariladi.
 4. Quyidagilar:
 “O‘zbekiston Respublikasida koronavirus COVID-19 infeksiyasiga qarshi shoshilinch choralarni ko‘rish” loyihasining maqsadli ko‘rsatkichlari 1-ilovaga muvofiq;
 Osiyo taraqqiyot banki tomonidan ajratiladigan qarzni so‘ndirish, qarz bo‘yicha foiz va komissiyalarni to‘lashning prognoz jadvali 2-ilovaga muvofiq;
 Osiyo infratuzilmaviy investitsiyalar banki tomonidan ajratiladigan qarzni so‘ndirish, qarz bo‘yicha foiz va komissiyalarni to‘lashning prognoz jadvali 3-ilovaga muvofiq; 
 Osiyo taraqqiyot banki tomonidan ajratiladigan qarz mablag‘laridan tez tibbiy yordam maxsus avtotransport vositalarini xarid qilish uchun yo‘naltiriladigan qismini va foizlarini qoplab berish prognoz jadvali 4-ilovaga muvofiq;
 “O‘zbekiston Respublikasida koronavirus COVID-19 infeksiyasiga qarshi shoshilinch choralarni ko‘rish” loyihasining texnik-iqtisodiy yig‘ma parametrlari 5-ilovaga muvofiq;
 “O‘zbekiston Respublikasida koronavirus COVID-19 infeksiyasiga qarshi shoshilinch choralarni ko‘rish” loyihasi doirasida jalb etilayotgan qarz mablag‘larining sarflanish yo‘nalishlari taqsimoti 6, 6a — 6n-ilovalarga muvofiq tasdiqlansin.
 Bosh vazir o‘rinbosari B.A. Musayevga, zarur hollarda, loyihaning maqsadli ko‘rsatkichlari, texnik-iqtisodiy yig‘ma parametrlari va mablag‘larning sarflanish yo‘nalishlari taqsimotiga OTB va OIIB bilan kelishilgan holda o‘zgartirish va qo‘shimchalar kiritish huquqi berilsin.
 5. Sog‘liqni saqlash vazirligiga OTB va OIIB kreditlari doirasida keltirilgan tovarlarni yetkazib berish bilan bog‘liq xarajatlarni Davlat budjetidan Sog‘liqni saqlash vazirligi uchun ajratilgan mablag‘lar doirasida amalga oshirishiga ruxsat berilsin.
 “Birlamchi tibbiy-sanitariya yordami faoliyatini takomillashtirish” loyihasini amalga oshirish guruhiga (keyingi o‘rinlarda — Loyihani amalga oshirish guruhi) qo‘shimcha 6 ta shtat birligi ajratilsin.
 Sog‘liqni saqlash vazirligi (B.Q. Yusupaliyev, A.A. Azizov):
 bir oy muddatda Loyihani amalga oshirish guruhining yillik shtatlar jadvali hamda xarajatlar smetasini Moliya vazirligi bilan kelishilgan holda tasdiqlasin;
 2022-yil 1-fevralga qadar Loyiha texnik-iqtisodiy asoslarini ishlab chiqib, ekspertiza organlaridan ijobiy xulosalarni olgan holda tasdiqlash uchun Vazirlar Mahkamasiga kiritsin;
 Loyiha texnik-iqtisodiy asoslarini ishlab chiqish va ekspertiza qilish bilan bog‘liq xarajatlarni OTB va OIIBning kredit mablag‘lari hamda Sanitariya-epidemiologik osoyishtalik va jamoat salomatligi xizmatining budjetdan tashqari mablag‘lari hisobidan qoplasin.
 Sog‘liqni saqlash vazirligi Loyiha obyektlarida qurilish-ta’mirlash ishlari uchun loyiha-smeta hujjatlarini tayyorlash va Loyiha doirasida xarid qilinadigan uskunalarni o‘rnatishga mas’ul etib belgilansin.
 6. Bosh vazir o‘rinbosari B.A. Musayev hamda Sanitariya-epidemiologik osoyishtalik va jamoat salomatligi xizmati boshlig‘i B.Q. Yusupaliyev ikki hafta muddatda Loyihaning maqsadli ko‘rsatkichlari hamda yig‘ma parametrlarida belgilangan chora-tadbirlarni to‘liq va o‘z vaqtida amalga oshirish bo‘yicha reja-jadvalni tasdiqlasin. Bunda, quyidagilar nazarda tutilsin:
 mahalliy organlar (hokimliklar, sanitariya-epidemiologiya xizmatining hududiy boshqarmalari, viloyat sog‘liqni saqlash organlari) rahbarlarining mas’uliyatini oshirish, faoliyatini muvofiqlashtirish va har chorakda qilinayotgan ishlar to‘g‘risida ularning hisobotini eshitish, ishiga baho berish;
 yuqori natija ko‘rsatgan, xizmat ko‘rsatish sifatini yaxshilab, yuklatilgan vazifalarni to‘laqonli bajargan rahbarlarni rag‘batlantirish hamda ishlarni qoniqarsiz tashkil etgan mas’ullarga chora ko‘rish, zarur hollarda, O‘zbekiston Respublikasi Prezidenti Administratsiyasiga tegishli takliflar kiritish;
 ajratilayotgan mablag‘larning samarali va manzilli ishlatilishi bo‘yicha qat’iy nazorat o‘rnatish.
 7. Adliya vazirligi (R.K. Davletov) bir oy muddatda O‘zbekiston Respublikasi va OTB hamda OIIB o‘rtasidagi imzolangan qarz bitimlari bo‘yicha yuridik xulosa bersin.
 8. Sog‘liqni saqlash vaziri A.M. Xadjibayev, moliya vaziri o‘rinbosari O.R. Isakov hamda Sanitariya-epidemiologik osoyishtalik va jamoat salomatligi xizmati boshlig‘i B.Q. Yusupaliyev Loyiha doirasida xarid qilinayotgan asbob-uskunalar, inventarlar, transport vositalari, laboratoriya komplekslari, diagnostikumlar, sarflov materiallari, buyumlar va boshqa vositalarning narxi, sifati hamda asoslanganligiga shaxsan mas’ul etib belgilansin.
 9. Korrupsiyaga qarshi kurashish agentligi (A.E. Burxanov) Loyiha doirasida ajratilgan mablag‘larning maqsadli ishlatilishi jarayonida ochiqlik va oshkoralikni ta’minlash ustidan doimiy nazorat o‘rnatsin.
 10. Hisob palatasi (B.T. Turabov) hamda Investitsiyalar va tashqi savdo vazirligi (Sh.A. Vafayev) Loyihani amalga oshirish samaradorligi hamda texnik-iqtisodiy asoslarda ko‘zda tutilgan natijalarga erishilishi ustidan doimiy nazorat o‘rnatsin va har yarim yil yakuni bo‘yicha Oliy Majlis Qonunchilik palatasi hamda O‘zbekiston Respublikasi Prezidenti Administratsiyasiga axborot kiritsin.
 11. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosarlari S.U. Umurzakov va B.A. Musayev zimmasiga yuklansin.